AIŠKINAMASIS RAŠTAS

Dėl savivaldybės funkcijoms vykdyti reikalingos teritorijos pripažinimo svarbia vietos bendruomenei

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – pripažinti, kad 0,05 ha ploto žemės sklypas, esantis Molėtų r. sav., Luokesos sen., Žiūrų k., yra visuomenės poreikiams reikalinga teritorija, svarbi vietos bendruomenei, skirta bendram (viešam) naudojimui ir reikalinga savivaldybės funkcijai - geriamojo vandens tiekimo organizavimui - vykdyti.

2. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

3. Laukiami rezultatai:

Pripažinus žemės sklypą visuomenės poreikiams naudojama teritorija, svarbia vietos bendruomenei, skirta bendram (viešam) naudojimui ir reikalinga savivaldybės funkcijoms vykdyti, Molėtų rajono savivaldybė rengs prašymą priskirti minėtą sklypą prie valstybės išperkamos žemės ir inicijuos žemės sklypo projektavimą, atliks kadastrinius matavimus. Žemės sklypas reikalingas Žiūrų kaimo vandenvietei – vandens nugeležinimo įrenginių statybai.

4. Lėšų poreikis ir jų šaltiniai:

Savivaldybės lėšos bus reikalingos žemės sklypo projektavimo ir kadastrinių matavimų paslaugoms atlikti.

5. Kiti sprendimui priimti reikalingi pagrindimai, skaičiavimai ar paaiškinimai.

0,05 ha žemės sklypas, esantis Luokesos sen., Žiūrų k., yra laisvoje valstybinėje žemėje. Tikslinga šį žemės sklypą pripažinti svarbiu visuomenės poreikiams. Šiuo metu Žiūrų kaimo vandenvietei (vandentiekio bokštui) yra suformuotas 0,0993 ha žemės sklypas, tačiau jame nėra galimybės pastatyti vandens nugeležinimo įrenginių pastato. Vandens nugeležinimo įrenginių statyba yra būtina dėl geriamojo vandens kokybės pagerinimo.

Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo 12 straipsnio 1 dalies 3 punktas nustato, kad žemė išperkama valstybės, jeigu ji savivaldybės tarybos sprendimu pripažįstama svarbia visuomenės poreikiams ir bus skirta naujų infrastruktūros objektų bendram (viešam) naudojimui.